Publication: Magyar Közlöny
Issue: MK-1998-53 (Year: 1998, Number: 53)
Era: 1990-2004
Section: egyes kérdéseiről szóló 11/1997. (V. 28.) NM rendelet
Paragraph Index: 221

(1) A Vhr. 2. §-ának (1) bekezdése helyébe az alábbi rendelkezés lép: „(1) A betegség megállapítása és a terápiás terv elkészítése, a beteg egészségi állapotának figyelemmel kísérése orvosi feladat. Az orvos vagy a beteg kezdeményezésére, a tevékenység végzésére képesített — nem orvos — személy részt vehet a beteg ellátásában, és a nem-konvencionális gyógymódot a (2) bekezdés kivételével, a természetgyógyászati képesítésének megfelelően előzetes orvosi vizsgálat, illetve szakellátás után vagy azzal párhuzamosan, a beteg rendszeres orvosi ellenőrzése mellett — kiegészítő tevékenységként — önállóan végezheti. Amennyiben a nem orvos, tevékenység végzésére képesített személy bevonását az orvos kezdeményezi, ehhez a beteg beleegyezése szükséges. A tevékenység megkezdése előtt az azt alkalmazni kívánó orvos is elvégezheti az előzetes szakorvosi vizsgálatot, amennyiben rendelkezik olyan szakorvosi képesítéssel, amely feljogosítja a beteg szakorvosi vizsgálatára és ellátására. A szakorvos — gyógyítói szabadságával élve — saját szakterületén belül megválaszthatja, hogy azon nem-konvencionális tevékenységek közül, amelyek elvégzésére jogosult, melyiket alkalmazza kiegészítő, és melyiket helyettesítő gyógymódként. Ha a beteg saját gyógykezelésébe természetgyógyászt kíván bevonni, azt a kezelőorvos nem akadályozhatja meg.”

Source: https://magyarkozlony.hu/hivatalos-lapok/2f460552b2bafaa1899d025cc55b451bef42ad01/dokumentumok/e7aeb5ac6c1039f2f9969c7eddda6b088df73866/letoltes